**ТЕХНИЧЕСКА СПЕЦИФИКАЦИЯ**

**за обществена поръчка с предмет:** **„Изпълнение на строителство за обновяване на СОУ „Любен Каравелов“ в рамките на проект „Образователна инфраструктура - изграждане и обновяване на училища, детски градини и ясли в град Пловдив“**

Настоящата техническа спецификация е неразделна част от документацията за участие в открита процедура за възлагане на обществена поръчка с горепосочения предмет. Техническата спецификация е разработена в съответствие с общите принципи по чл. 2 от ЗОП за провеждане на обществени поръчки:

1. равнопоставеност и недопускане на дискриминация;

2. свободна конкуренция;

3. пропорционалност;

4. публичност и прозрачност.

Техническата спецификация се изпълнява върху конкретни проектни решения, обемът и съдържанието на които са определени с проектна документация за всяка сграда, обект на интервенция по проекта. Проектната документация за всяка сграда е съгласувана и одобрена от оправомощените по закон органи и въз основа на нейната пълнота и съответствие е издадено разрешение за строеж по реда на ЗУТ.

Изпълнението на техническата спецификация за строителство се базира на видовете СМР, определени с инвестиционния проект на конкретната сграда и основаващи се на проектните технически решения на проектанта.

**Описание и обем на обществената поръчка:**

Предметът на поръчката включва изпълнение на строителни и монтажни работи, свързани с основен ремонт, реконструкция, благоустрояване и внедряване на мерки за енергийна ефективност в две сгради и прилежащите им дворни места на СОУ „Любен Каравелов“.

Изпълнението на строителството ще се реализира в съответствие с одобрените инвестиционни проекти за всеки обект (обособена позиция).

**Обособена позиция №1** - Основен ремонт и реконструкция, внедряване на мерки за енергийна ефективност, както и реконструкция и благоустрояване на прилежащото дворно място, изграждане на нова многофункционална зала с басейн на СОУ „Любен Каравелов“ сграда 1, находяща се на ул. „Лютиче“ № 2, УПИ І – училище, кв. 445 по плана на Първа градска част – север, гр. Пловдив.

РЗП общо – 5208,25 кв. м.

РЗП училище – 2680,00 кв. м.

РЗП спортна зала – 2429,44 кв. м.

РЗП топла връзка – 98,81 кв. м.

Съгласно чл. 137 от ЗУТ, обектът е Трета категория.

За сградата предмет на настоящата обществена поръчка е издадено разрешение за строеж №22 от 03.02.2015 г.

**Обособена позиция №2** - Основен ремонт и реконструкция, внедряване на мерки за енергийна ефективност, както и реконструкция и благоустрояване на прилежащото дворно място на СОУ „Любен Каравелов“ сграда 2, находяща се на ул. „Марагидик“ № 37, УПИ І – училище, кв. 501 по плана на Първа градска част – юг, гр. Пловдив.

РЗП на сградата – 1805,23 кв. м.

Съгласно чл. 137 от ЗУТ, обектът е Четвърта категория.

За сградата предмет на настоящата обществена поръчка е издадено разрешение за строеж №307 от 13.11.2014 г.

**Срок за изпълнение на обществената поръчка:**

Срокът за изпълнение на съответната обособена позиция, предмет на възлагане е до 270 (двеста и седемдесет) календарни дни от съставянето на Протокол образец 2 и 2а към Наредба №3 за съставяне на актове и протоколи по време на строителството при спазване на изискванията на чл. 7 от същата наредба.

**Изисквания за изпълнение на обществената поръчка:**

СМР се изпълняват при спазване на изготвените работни инвестиционни проекти за основен ремонт, реконструкция, благоустрояване и внедряване на мерки за енергийна ефективност в сградите и прилежащите им дворни места.

СМР по одобрените работни инвестиционни проекти се извършват съгласно изискванията към строежите по чл. 169, ал. 1 от ЗУТ.

Всички демонтирани и годни за повторна употреба материали да се складират на място посочено от Община Пловдив.

За съблюдаване качеството на влаганите материали и изпълняваните СМР, Строителят следи и носи отговорност чрез назначеното лице за отговорник по качеството в строителството. За съблюдаване на пълния обем от предписаните в одобрения проект мерки за безопасни условия на труд, Строителят следи и носи отговорност чрез назначено лице за координатор по безопасност и здраве.

В строежа да се влагат само строителни продукти, които осигуряват качествено изпълнение и отговарят на съществените изисквания към строежите и документ за съответствие, съгласно изискванията на Закона за техническите изисквания към продуктите, съответно на Наредбата за съществените изисквания към строежите и оценяване съответствието на строителните продукти и изискванията на Възложителя, посочени в настоящата документация.

При изпълнение на строително - монтажните работи трябва да се влагат строителни продукти, които отговарят на предписанията на инвестиционния проект, изискванията на Възложителя, условията на договора за обществена поръчка и разпоредбите на действащата нормативна уредба.

Всички, влагани при извършването на СМР, строителни продукти трябва да отговарят на БДС, EN или, ако са от внос, да бъдат одобрени за ползване на територията на Република България и да са с качество, отговарящо на гаранционните условия.

Обемът на възлаганите обекти като цяло и отделните СМР следва да се изпълнят при точно спазване на строителните книжа за обекта (в т. ч. с мерките за достъпност на хора с увреждания съгласно проекта), заложените количества по видовете дейности в сметната документация към отделните части на одобрения инвестиционен проект и тяхното остойностяване в офертата на участника, избран за изпълнител – както за единичните цени по позиции, така и относно общата цена за изпълнението, съгласно количествено-стойностните сметки.

Неспазването на която и да било от частите на одобрените инвестиционни проекти, въз основа на които са издадени разрешения за строеж от главния архитект на Община Пловдив, както и изпълнението на дейности, неодобрени от Възложителя и/или от закона и/или от друг компетентен орган или лице, както и на приложимото законодателство, се счита за неспазване изискванията на Възложителя.

За изпълнението на строежите по издадените, а в случай на необходимост – и допълнени разрешения за строеж от главния архитект на Община Пловдив, Изпълнителят следва в рамките на компетентността и пълния обхват на отговорностите си по чл. 163 от ЗУТ да съхранява заверената заповедна книга на строежа и да изпълнява отразените в нея предписания и заповеди, свързани с изпълнението на строежа, издадени от оправомощените за това лица и специализираните контролни органи, както и несъществените изменения от одобрените проекти, предписани със заповед на проектанта, както и да участва в създаването на всички актове и протоколи, изискуеми за категорията на строежа по реда на Наредба № 3/31.07.2003 г. за съставяне на актове и протоколи по време на строителството.

**Специални условия за изпълнение:** В обектите, предмет на поръчката се осъществява учебен и възпитателен процес и не се предвижда преустановяване на учебния и възпитателния процес в тези заведения или пренастаняването им в други такива. При изпълнение на строителството следва да се прилагат методи за подобряване качествените и/или екологични аспекти на изпълнението, съобразени с действащото законодателство в Република България.

Основна нормативна уредба, приложима към предмета на поръчката и включваща изисквания, свързани с опазване на околната среда, икономическите и социални аспекти на изпълнението и заетостта:

* Закон за устройство на територията и нормативните актове по неговото приложение;
* Закон за опазване на околната среда и нормативните актове по неговото приложение;
* Закон за Камарата на строителите;
* Наредба №РД-02-20-3/21.12.2015 г. за проектиране, изпълнение и поддържане на сгради за обществено обслужване в областта на образованието и науката, здравеопазването, културата и изкуствата;
* Наредба №1/12.01.2009 г. за условията и реда за устройството и безопасността на площадките за игра;
* Закон за здравословни и безопасни условия на труд;
* Кодекс на труда и нормативните актове по неговото приложение;

Този документ е създаден в рамките на проект “Образователна инфраструктура - изграждане и обновяване на училища, детски градини и ясли в град Пловдив“, който се осъществява с финансовата подкрепа на Оперативна програма „Региони в растеж” 2014 – 2020 г., съфинансирана от Европейския съюз чрез Европейския фонд за регионално развитие. Цялата отговорност за съдържанието на публикацията се носи от Община Пловдив и при никакви обстоятелства не може да се счита, че този документ отразява официалното становище на Европейския съюз и Управляващия орган на ОПРР 2014 – 2020 г.